Komission asetus (EY) N:o 1141/2003,

annettu 27 päivänä kesäkuuta 2003,

puuvillan, josta siemeniä ei ole poistettu, markkinointivuoden 2002/2003 tosiasiallisen tuotannon ja siitä seuraavan kohdehinnan alennuksen vahvistamisesta

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon Kreikan liittymisasiakirjan ja erityisesti sen puuvillaa koskevan pöytäkirjan nro 4, sellaisena kuin se on viimeksi muutettuna neuvoston asetuksella (EY) N:o 1050/2001(1),

ottaa huomioon puuvillan tuotantotuesta 22 päivänä toukokuuta 2001 annetun neuvoston asetuksen (EY) N:o 1051/2001(2) ja erityisesti sen 19 artiklan 2 kohdan kolmannen luetelmakohdan,

sekä katsoo seuraavaa:

(1) Puuvillan tukijärjestelmän soveltamista koskevista yksityiskohtaisista säännöistä 2 päivänä elokuuta 2001 annetun komission asetuksen (EY) N:o 1591/2001(3), sellaisena kuin se on muutettuna asetuksella (EY) N:o 1486/2002(4), 16 artiklan 3 kohdan ensimmäisessä alakohdassa säädetään, että kuluvan markkinointivuoden tosiasiallinen tuotanto määritetään ennen kyseisen markkinointivuoden 15 päivää kesäkuuta.

(2) Asetuksen (EY) N:o 1051/2001 19 artiklan 2 kohdan kolmannessa luetelmakohdassa säädetään, että tosiasiallista tuotantoa vahvistettaessa on otettava erityisesti huomioon määrät, joille tukea on haettu.

(3) Asetuksen (EY) N:o 1591/2001 16 artiklan 3 kohdan toisessa alakohdassa täsmennetään edellytykset, joita on noudatettava, jotta puuvilla, josta siemeniä ei ole poistettu, voitaisiin merkitä kirjanpitoon tosiasiallisena tuotantona.

(4) Ottaen huomioon kuitutuotoksen muodostaman laatuperusteen Kreikan viranomaiset ilmoittivat tukikelpoiseksi 1166268 tonnia puuvillaa, josta siemeniä ei ole poistettu.

(5) Kreikan viranomaisten toimittamien tietojen mukaan 24778 tonnin määrä puuvillaa, josta siemeniä ei ole poistettu ja jota Kreikan viranomaiset eivät olleet 15 päivänä toukokuuta 2003 ilmoittaneet tukikelpoiseksi, koostuu 6149 puuvillatonnista, joka on tuotettu viljelyaloilla, joita ei ole ilmoitettu asetuksen (EY) N:o 1591/2001 9 artiklan mukaisesti, 12172 puuvillatonnista, joka ei ole asetuksen (EY) N:o 1051/2001 17 artiklan 3 kohdan mukaisesti annetun pinta-alarajoituksia koskevan kansallisen lainsäädännön mukainen, ja 6457 puuvillatonnista, joka on tuotettu viljelyaloilla, joiden osalta kyseisille tuottajille on myönnetty taloudellisia vahingonkorvauksia epäsuotuisten ilmasto-olojen vuoksi.

(6) Koska asianomaisille tuottajille on myönnetty taloudellista vahingonkorvausta heille tosiasiallisesti aiheutuneista tappioista, 6457 tonnin määrän puuvillaa, josta siemeniä ei ole poistettu, sulkeminen tosiasiallisen tuotannon ulkopuolelle ei ole perusteltua. Kyseinen määrä täyttää lisäksi asetuksen (EY) N:o 1591/2001 16 artiklan 3 kohdan toisessa alakohdassa säädetyt perusteet ja on tästä syystä lisättävä 1166268 tonnin määrään.

(7) Kuitutuotoksen muodostama laatuperuste huomioon ottaen puuvillan, josta siemeniä ei ole poistettu, markkinointivuoden 2002/2003 tosiasialliseksi tuotannoksi Kreikassa on näin ollen katsottava 1172925 tonnia.

(8) Ottaen huomioon kuitutuotoksen muodostaman laatuperusteen Espanjan viranomaiset ilmoittivat tukikelpoiseksi 321539 tonnia puuvillaa, josta siemeniä ei ole poistettu.

(9) Espanjan viranomaisten toimittamien tietojen mukaan 3268 tonnin määrä puuvillaa, josta siemeniä ei ole poistettu ja jota Espanjan viranomaiset eivät olleet 15 päivänä toukokuuta 2003 ilmoittaneet tukikelpoiseksi, koostuu 3038 puuvillatonnista, joka ei ole asetuksen (EY) N:o 1051/2001 17 artiklan 3 kohdan mukaisesti annetun pinta-alarajoituksia koskevan kansallisen lainsäädännön mukainen, 182 puuvillatonnista, joka ei ole mainitun asetuksen 15 artiklan 1 kohdan mukaista virheetöntä, kunnollista ja myyntikelpoista laatua, ja 48 puuvillatonnista, jonka osalta ei ole noudatettu mainitun asetuksen 11 artiklassa tarkoitettuja sopimusta koskevia sääntöjä.

(10) Sopimuksia koskevien sääntöjen noudattamatta jättäminen ei ole riittävä peruste sulkea tosiasiallisen tuotannon ulkopuolelle 48:aa tonnia puuvillaa, josta siemeniä ei ole poistettu. Kyseinen määrä täyttää lisäksi asetuksen (EY) N:o 1591/2001 16 artiklan 3 kohdan toisessa alakohdassa säädetyt perusteet ja on tästä syystä lisättävä 321359 tonnin määrään.

(11) Kuitutuotoksen muodostama laatuperuste huomioon ottaen puuvillan, josta siemeniä ei ole poistettu, markkinointivuoden 2002/2003 tosiasialliseksi tuotannoksi Espanjassa on näin ollen katsottava 321588,5 tonnia.

(12) Ottaen huomioon kuitutuotoksen muodostaman laatuperusteen Espanjan viranomaiset ilmoittivat tukikelpoiseksi 843 tonnia Portugalin kylvöaloilla tuotettua puuvillaa, josta siemeniä ei ole poistettu. Kyseinen määrä täyttää asetuksen (EY) N:o 1591/2001 16 artiklan 3 kohdan toisessa alakohdassa säädetyt perusteet, ja sitä on tästä syystä pidettävä markkinointivuoden 2002/2003 puuvillan, josta siemeniä ei ole poistettu, tosiasiallisena tuotantona Portugalissa.

(13) Asetuksen (EY) N:o 1051/2001 7 artiklan 2 kohdassa säädetään, että jos tosiasiallisen tuotannon yhteismäärä Espanjassa ja Kreikassa ylittää 1031000 tonnia, mainitun asetuksen 3 artiklan 1 kohdassa tarkoitettua kohdehintaa alennetaan jokaisessa jäsenvaltiossa, jossa tosiasiallinen tuotanto ylittää taatun kansallisen määrän.

(14) Markkinointivuonna 2002/2003 taattu kansallinen määrä ylittyy sekä Espanjassa että Kreikassa. Kohdehinnan alennus on Espanjan ja Kreikan osalta vahvistettava niiden taattujen kansallisten määrien ylityksen prosentuaalisen määrän perusteella.

(15) Asetuksen (EY) N:o 1051/2001 7 artiklan 4 kohdan ensimmäisen alakohdan mukaisesti kohdehinnan alennuksen on oltava kunkin asianomaisen jäsenvaltion osalta 50 prosenttia kyseisen jäsenvaltion taatun kansallisen määrän ylityksen prosentuaalisesta määrästä.

(16) Tässä asetuksessa säädetyt toimenpiteet ovat luonnonkuitujen hallintokomitean lausunnon mukaiset,

ON ANTANUT TÄMÄN ASETUKSEN:

1 artikla

1. Puuvillan, josta siemeniä ei ole poistettu, markkinointivuoden 2002/2003 tosiasialliseksi tuotannoksi vahvistetaan:

- 1172925 tonnia Kreikassa,

- 321588,5 tonnia Espanjassa,

- 843 tonnia Portugalissa.

2. Markkinointivuoden 2002/2003 kohdehinnasta vähennettäväksi määräksi vahvistetaan:

- Kreikan osalta 26,575 euroa / 100 kg puuvillaa, josta siemeniä ei ole poistettu,

- Espanjan osalta 15,520 euroa / 100 kg puuvillaa, josta siemeniä ei ole poistettu,

- Portugalin osalta 0 euroa / 100 kg puuvillaa, josta siemeniä ei ole poistettu.

2 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 27 päivänä kesäkuuta 2003.

Komission puolesta

Franz Fischler

Komission jäsen

(1) EYVL L 148, 1.6.2001, s. 1.

(2) EYVL L 148, 1.6.2001, s. 3.

(3) EYVL L 210, 3.8.2001, s. 10.

(4) EYVL L 223, 20.8.2002, s. 3.